**Turíce** (iné názvy: **Zoslanie Ducha Svätého**, **Svätodušné sviatky**, **Zostúpenie Svätého Ducha**, **Päťdesiatnica**, lat. *pentecostes*, gr. *πεντεκοστή (ἡμέρα) - pentekosté (hémerá)* - päťdesiaty deň) sú svätodušné sviatky.

Názov
-----

Prví kresťania prevzali slávenie tohto sviatku zo židovstva, pričom používali názov Päťdesiatnica pochádzajúci z gréčtiny. Slovenské pomenovanie Turíce vzniklo od slova Tur a súvisí s rovnomenným staroslovanským božstvom plodnosti a sviatkom oslavujúcim silu prírody, ktorá na jar všetko dvíha k oblohe.

Pomenovanie *Turíce* sa používa v rímskokatolíckej cirkvi. V protestantizme sa (najmä na označenie v Biblii popísaného zoslania Ducha Svätého) používa starší výraz Letnice.

V cirkvách byzantského obradu (teda u gréckokatolíkov a pravoslávnych) sa pre tento sviatok používa názov *Zostúpenie Svätého Ducha* alebo *Päťdesiatnica*.

Náboženský význam
-----------------

Oslavujú sa 50 dní po Veľkej noci a 10 dní po Nanebovstúpení Pána. Pochádzajú zo židovského sviatku Šavu’ot. Teologicky sa tento sviatok vzťahuje v židovstve na odovzdanie Zákona na Sinaji a v kresťanstve na zoslanie Ducha Svätého na apoštolov po Ježišovom zmŕtvychvstaní.

**V rímskokatolíckej cirkvi**

V rímskokatolíckej cirkvi sa sviatok nazýva **Zoslanie Ducha Svätého**. Pri svätej omši sa používa červená liturgická farba. Červená farba okrem mučeníkov a mučeníckej smrti symbolizuje aj Ducha Svätého. 

**V evanjelickej cirkvi augsburského vyznania**

V evanjelickej cirkvi a. v. sa pri Službách Božích rovnako ako v rímskokatolíckej cirkvi používa červená liturgická farba. 

**V gréckokatolíckej a pravoslávnej cirkvi**

Zostúpenie Svätého Ducha. Novgorodská ikona z 15.-16. stor.
V gréckokatolíckej a pravoslávnej cirkvi sa tento sviatok tradične nazýva **Zostúpenie Svätého Ducha**, čím sa zdôrazňuje aktivita, činnosť Svätého Ducha ako samostatnej osoby. Bohoslužobné texty sa sústreďujú na ovocie pôsobenia Svätého Ducha, teda na zbožštenie, na obnovu, zmenu ľudských sŕdc a na jeho dary. Ďalším dôležitým aspektom je oslava presvätej Trojice, ktorá je osobitne výrazná na večierni v nedeľu večer a v Pondelok Svätého Ducha. Osobitnou bohoslužbou je večiereň v nedeľu večer (často sa slávi hneď po skončení svätej liturgie) s modlitbami na kolenách.

V tento sviatok sa chrámy ozdobujú zelenými ratolesťami (neraz aj drobnými stromčekmi) a aj farba bohoslužobných odevov je tradične zelená, čo symbolizuje, že Svätý Duch je darca života.

Ľudové tradície na Slovensku
----------------------------

*Pozri aj: Náboženstvo Slovanov*
Na Turíce sa spájajú kresťanské významy so starými symbolmi z predkresťanskej éry. Tento sviatok je okrem cirkevného významu spojený s otváraním studničiek a so sadením májov. V kresťanskej tradícii sú Turíce sviatkom zoslania Ducha Svätého na apoštolov v Jeruzaleme. Po rozšírení kresťanstva do oblasti dnešného Slovenska zmenila sa aj forma turíčnych sviatkov. Nebolo však ľahké potlačiť pôvodnú symboliku - niektoré pohanské zvyky, ktoré naši predkovia praktizovali na Turíce, v určitej forme vydržali dodnes. Starí slovania prinášali dary k studničkám a obetovali duchom domáce zvieratá (dnešný symbol obetovania baránka). Aj výraz "turíce" pochádza zo slova Tur, ktorý patril k pôvodnej symbolike. Tieto zvyky sa spájali so začiatkom jarných prác. Jedným zo znakov je použitie zelenej farby. Domov sa nosili zelené ratolesti a bahniatka, ktoré mali ochranné vlastnosti. Ratolesti mali za úlohu priťahovať dobré sily a chrániť pred zlými silami. Ďalším prejavom (zameraným proti zlým silám) bolo aj práskanie bičom na lúkach a turičné vatry. Najznámejšou dochovanou tradíciou je tzv. otváranie studničiek. Studničky v chotároch museli byť obradne vyčistené a upravené. Chotár s nevyčistenou studničkou postihli duchovia nedostatkom vlahy. Dodnes je tiež (hlavne na dedinách) rozšírené stavanie májov - osekaných vysokých stromov, briez, niekde tiež smrekov, bohato vyzdobených farebnými mašľami. Máje sa stavajú pred domy, kde majú dievku na vydaj, ale tiež jeden centrálny pre celú dedinu do stredu obce. Tento symbol je centrom pozornosti - máje sa stavajú so spevom a ľudovou hudbou. K tradíciám patrí aj voľba "hlavného mládenca" - kráľa.

Poznámky
--------

1. ↑  Etymológia: Pôvodne asi názov predkresťanského sviatku oslavy prírodných síl, kde tur predstavoval ich symbol.

Zdroje
------

1. ↑  Turíce. In: KRÁLIK, Ľubor. *Stručný etymologický slovník slovenčiny*. 1. vyd. Bratislava : Veda, 2015. 704 s. ISBN 978-80-224-1493-7. S. 634.

* Manel Nin: Duch, ktorý rybárov urobil teológmi. Päťdesiatnica v byzantskej tradícii.

Pozri aj
--------

* Duch Svätý
* Letnice
* Liturgický rok
* Rusadle v šarišskom nárečí Turíce
* Turíce (ľudové tradície)

  


| * z
* d
* u
Liturgický rok v rímskokatolíckej cirkvi |
| --- |
| Adventné obdobie | 
* Advent

 |
| Vianočné obdobie | 
* Štedrý večer
* Narodenie Pána (Vianoce)
* Svätá rodina
* Zjavenie Pána (Traja králi)
* Krst Pána

 |
| Cezročné obdobie | 
* Obetovanie Pána (Hromnice)

 |
| Pôstne obdobie | 
* Popolcová streda
* Laetare
* Palmová (Kvetná) nedeľa – Nedeľa utrpenia Pána
* Svätý týždeň

 |
| Veľkonočné trojdnie | 
* Štvrtok Svätého týždňa (Zelený štvrtok)
* Piatok utrpenia Pána (Veľký piatok)
* Svätá sobota (Biela sobota)
* Veľká noc
* Veľkonočná vigília
* Nedeľa Pánovho zmŕtvychvstania (Veľkonočná nedeľa)

 |
| Veľkonočné obdobie | 
* Veľká noc
* Nedeľa Pánovho zmŕtvychvstania (Veľkonočná nedeľa)
* Veľkonočná oktáva
* Pondelok vo Veľkonočnej oktáve
* Nedeľa Božieho milosrdenstva
* Nanebovstúpenie Pána
* Svätodušná nedeľa (Turíce)

 |
| Cezročné obdobie | 
* Najsvätejšie Kristovo Telo a Krv
* Svätých Petra a Pavla
* Premenenie Pána
* Nanebovzatie Panny Márie

 |

| * z
* d
* u
Liturgický rok v byzantskom obrade |
| --- |
| Pohyblivé sviatky | Lazárova sobota  ·  Kvetná nedeľa  ·  Veľký týždeň  ·  Veľký štvrtok  ·  Veľký piatok  ·  Veľká sobota  ·  Pascha  ·  Nedeľa Paschy  ·  Svetlý týždeň  ·  Svetlý pondelok  ·  Tomášova nedeľa  ·  Nanebovstúpenie Pána  ·  Zostúpenie Svätého Ducha (Päťdesiatnica) |
| Nepohyblivé sviatky | Narodenie Bohorodičky  ·  Pokrov (Ochrana) Bohorodičky  ·  Vstup Bohorodičky do chrámu  ·  Narodenie Ježiša Krista  ·  Obrezanie Pána  ·  Bohozjavenie  ·  Stretnutie Pána  ·  Zvestovanie presvätej Bohorodičke  ·  Premenenie Pána  ·  Zosnutie Bohorodičky |
| Pôstne obdobia | Filipovka  ·  Veľký pôst  ·  Apoštolský (petro-pavlovský) pôst  ·  Uspenský pôst |